Covid-19: Reinigingsmiddels vlieg van rakkeHandreinigers het die afgelope week van die rakke af gevlieg nadat die eerste gevalle van Covid-19 in Suid-Afrika bevestig is. (Foto: Christel Cornelissen) Handreinigingsmiddels, handreinigingslappies en chirurgiese handskoene vlieg van die rakke sedert die eerste bevestigde gevalle van die gevreesde nuwe koronavirus bekend as Covid-19 in Suid-Afrika aangemeld is. Teen Vrydag was dié middels by groot kleinhandelaars soos Dischem, Clicks en Shoprite uitverkoop – dít teen ’n veel hoër prys as gewoonlik natuurlik. Die gemiddelde prys vir 50 ml handreinigingsmiddel is tans R14 terwyl ’n 5 liter veeldoelige reinigingsmiddel soveel as R300 kan kos. Chirurgiese gesigsmaskers kan jou tussen R10 en R20 kos en gespesialiseerde gesigsmaskers kan jou soveel as R600 uit die sak jaag. Hoewel sommige van die produkte in wese nie buitensporig duur is nie, sukkel vervaardigers om by te hou met die wêreldwye vraag na dié produkte te midde van Covid-19 wat tans paniek in meer as 100 lande saai. Die Suid-Afrikaanse maatskappy U-Mask wat 30 000 van sy premium N95-gesigmaskers aan die Chinese regering geskenk het om die verspreiding van Covid-19 te help bekamp, ​​sê hy het honderde miljoene bestellings wat nog verwerk moet word. Suid-Afrika het Italië ook van 800 000 N95-gesigmaskers voorsien, waarna die eerste gevalle kort daarna op tuisbodem aangemeld is. Argieffoto ter illustrasie (Foto: Kamran Jebreili, AP) Die vraag na voorraad neem sedert die uitbreking van Covid-19 al meer toe met verskaffers wat nou behoorlik moet bontstaan om voor te bly. Die vraag na chirurgiese gesigsmaskers is die afgelope paar maande ses keer meer, die vraag na N95-gesigsmaskers se vraa het verdriedubbel en dié na chirurgiese oorjasse het verdubbel. Facebook het intussen aangekondig dat hy alle advertensies vir gesigsmaskers verbied om massahisterie onder sy gebruikers te voorkom. Covid-19 het toerisme in Afrika ook ŉ lelike knou toegedien. SafariBooking.com, een van Afrika se grootste aanlynbesprekingsagentskappe vir safari-toere, het gesê die uitbreking van Covid-19 gaan die bedryf swaar tref. Dié maatskappy het ŉ opname onder 361 safari-toeroperateurs gedoen wat bevind het dat ŉ kwart van dié operateurs reeds ŉ afname van 75% in besprekings ervaar. “Sommige kliënte het hul besprekings uitgestel, terwyl ander dit heeltemal gekanselleer het,” sê ’n operateur. Argieffoto (Foto: Tracey Adams/ANA) Die Internasionale Lugvervoervereniging (IATA) het in ŉ verklaring gesê die bedryf se vooruitsigte lyk nie in die stadium goed nie. “Dit is onduidelik hoe die virus gaan ontwikkel, maar dit is ŉ krisis. Die virus sal dalk impak op enkele markte hê en ŉ verlies van $ 63 miljard aan inkomste veroorsaak, of ŉ groter impak hê wat tot ‘n verlies aan inkomste van $ 113 miljard kan lei,” het IATA gesê. Altesaam 110 029 bevestigde gevalle is teen Maandag in 105 lande aangemeld waaronder Suid-Afrika. Maroela Media het vroeër berig die departement van gesondheid het nog vier bevestigde gevalle van Covid-19 aangemeld. Dit bring die aantal gevalle in die land op sewe te staan.